b'\n_START_ARTICLE_\nMLB All-Star Game\n_START_PARAGRAPH_\nMajor League Baseball All-Star Game er en opvisningsbaseballkamp, der hvert \xc3\xa5r udspilles med deltagelse af de bedste spillere fra de to ligaer i Major League Baseball (MLB). Denne traditionsrige begivenhed markerer omtrent midtpunktet for den igangv\xc3\xa6rende baseballs\xc3\xa6son. I l\xc3\xb8bet af den tre dage lange s\xc3\xa5kaldte All-Star Weekend, som er den eneste pause i l\xc3\xb8bet af s\xc3\xa6sonen, afholdes desuden Home Run Derby og andre baseballrelaterede konkurrencer.\n_START_SECTION_\nUdv\xc3\xa6lgelse\n_START_PARAGRAPH_\nAll-Star Game udspilles mellem de to ligaer: American League (AL) og National League (NL). Hver af ligaernes holdopstillinger best\xc3\xa5r af de spillere, der har haft den mest succesfulde s\xc3\xa6son indtil videre det p\xc3\xa5g\xc3\xa6ldende \xc3\xa5r. Positionsspillerne (dvs. all undtagen pitcherne) udv\xc3\xa6lges af fansene ved afstemning p\xc3\xa5 diverse stadioner samt over internettet. En yderligere lukket afstemning blandt de aktive Major League Baseball-spillere og tr\xc3\xa6nere afg\xc3\xb8r pitcherne, samt hvem der skal med som reserver. Der er tradition for, at der minimum kommer \xc3\xa9n spiller fra alle ligaens hold med i hver trup._NEWLINE_En spiller, der bliver valgt til sin ligas All-Star-hold, vil i al fremtid blive refereret til som en All-Star. Det er dog normalt ogs\xc3\xa5 at n\xc3\xa6vne, hvor mange \xc3\xa5r spilleren er blevet valgt. Rekorden for flest udv\xc3\xa6lgelser indehaves af home run-kongen Hank Aaron, der var med i sin ligas trup 21 gange i alt._NEWLINE_De to hold ledes af de cheftr\xc3\xa6nere, hvis hold sidste \xc3\xa5r vandt ligaernes respektive Championship Series. Selvom tr\xc3\xa6nerne ikke frit kan lave om p\xc3\xa5 deres startopstilling, skal de dog v\xc3\xa6lge deres starting pitcher og lineup.\n_START_SECTION_\nKampens karakter\n_START_PARAGRAPH_\nAll-Star Game er fortrinsvis en opvisningskamp for fansenes skyld, og derfor er stemningen ofte ret afslappet, og de benyttede taktikker afspejler, at der gerne skal vises s\xc3\xa5 mange facetter af spillet som muligt. Der foretages en del flere udskiftninger end almindeligt, s\xc3\xa5 tilskuerne f\xc3\xa5r lejlighed til at se mange af de store stjerner i aktion._NEWLINE_For ikke at dr\xc3\xa6be sp\xc3\xa6ndingen helt blev det bestemt i 2003, at den liga, der vandt All-Star Game, ville f\xc3\xa5 hjemmebanefordel i World Series. Dette betyder eksempelvis, at Chicago White Sox (fra AL) skulle have fire hjemmekampe i World Series i 2005, mens Houston Astros (fra NL) kun skulle have 3, eftersom American League havde vundet det \xc3\xa5rs All-Star Game (imidlertid vandt White Sox de fire f\xc3\xb8rste kampe mod Astros, og dermed var det ikke n\xc3\xb8dvendigt at spille de sidste tre).\n_START_SECTION_\nVindere af All-Star Game\n_START_PARAGRAPH_\nSiden 1933, hvor det f\xc3\xb8rste All-Star Game blev spillet i Chicago, Illinois, er der blevet spillet 77 All-Star Games. 40 af dem er blevet vundet af National League, mens American League har sejret 35 gange. 2 kampe er helt ekstraordin\xc3\xa6rt endt uafgjort. National League har haft den l\xc3\xa6ngste sejrsr\xc3\xa6kke p\xc3\xa5 11 sejre i tr\xc3\xa6k. Imidlertid har American League vundet de seneste 10 All-Star Games (fra 1997 til 2006 \xe2\x80\x93 omend 2002-kampen endte uafgjort).\n_START_SECTION_\nHome Run Derby\n_START_PARAGRAPH_\nSiden 1985 har det s\xc3\xa5kaldte Home Run Derby fundet sted dagen f\xc3\xb8r selve All-Star Game. I denne konkurrence dyster de 8 st\xc3\xa6rkeste battere fra hele Major League Baseball om at sl\xc3\xa5 s\xc3\xa5 mange home runs som muligt. Bolden bliver ikke pitchet til dem, men snarere kastet som til tr\xc3\xa6ning, og dermed bliver der altid sl\xc3\xa5et massevis af bolde ud af stadion til fansenes store forn\xc3\xb8jelse. Rekorden for at sl\xc3\xa5 flest home runs i derbyet blev sat af Bobby Abreu i 2005 med hele 41.\n_START_SECTION_\nAndre begivenheder\n_START_PARAGRAPH_\nDagen f\xc3\xb8r Home Run Derby \xe2\x80\x93 dvs. to dage f\xc3\xb8r All-Star Game \xe2\x80\x93 afholdes en softballkamp mellem kendte fra forskellige brancher, dvs. b\xc3\xa5de tidligere baseballspillere og folk fra fx musik- og filmindustrien._NEWLINE_I l\xc3\xb8bet af All-Star Weekenden spilles desuden det s\xc3\xa5kaldte All-Star Futures Game, hvor unge talenter fra hele verden f\xc3\xa5r en chance for at komme i mediernes s\xc3\xb8gelys for f\xc3\xb8rste gang.'